Schiffskatalog
De Schiffkatalog (, neōn katalogos) isch e Tail vom 2. Buech vo de Ilias, wo de Homer gschribe hett. Do drii werd wered d Heelde und d Stedt vo de Achäer uufzellt, wo im Troianische Chrieg tailgnoo hend und o d Aazaal vo de Schiff werd uufglistet, wo sich im Hafe vo Aulis troffe hend, bivor si uf Troia gseglet sind. Dromm de Name.

Uufbau 
De Schiffkatalog isch geographisch gornnet und fangt mi Boiotie aa, goot öber d Insle Euboia und Athen uf d Peloponnes und den uf Nordgriecheland mit Thessalie. Vo de Insle wered Kreta, Rhodos und di Ionische Insle gnennt, mit Ithaka, de Haimet vom Odysseus.

Historischi und geographischi Biwertig 
Früenner isch hüüffig agnoo wore, as die Liste di politischi Situation us de Zitt vom Troianische Chrieg agee hett und me hett versuecht di gnennte Stedt mit Orte z identifiziere, wo mykenischi Rest gfunde wore sind, well noch de Agoobe vo de antike Schriftsteller de Troianischi Chrieg um s Joor 1200 v. Chr. stattgfunde hett, wa vili ebefalls as e historisch korrekts Daatum aagluegt hend. D Gegner vo dere These hend eender dodeför plädiert, ass de Schiffkatalog mee di geograafische Verhältnis zo de Zitt vom Homer oder echli früener bischriibi. Aber o daa passt nöd, denn im Katalog chömed Ortschafte vor, wo sös nöd gnennt wered. Scho i de Antiki hend sich di Gleerte dröber uusgloo, wo weli Stadt gnau ligi, denn es isch för e Stadt e hööchs Prestiisch gsii, wenn si i de Ilias gnennt woren isch. Und för da hend sich die Neme grad guet gaignet.

De Homer het gueti Chentniss vo de griechische Geographii ghaa, da zaigt sich i siim ganze Werch. Aber er hett di reaali Geographii mitere mythische Geographii vermischt. Im Schiffkatalog sind offebaar frai erfundnigi Näme iigsetzt wore, wenn s Versmääss und de Uufbau vom Vers da verlangt hend. Drum isch de Schiffkatalog im groosse und ganze zwoor e früeni Geographii vo Griecheland, aber mengisch mue d Historizitäät vomene Name uufgee oder aazwiiflet were. D Füerer und Könige wo im Schiffkatalog gnennt wered, stamed ali us de Heldesaag und sind uf e ka Fall historisch.

De Kataloog

Literatur 
 Günther Jachmann: Der homerische Schiffskatalog und die Ilias; Springer Fachmedien Wiesbaden (1958). ISBN 978-3-322-98023-6
 Edzard Visser: Homers Katalog der Schiffe.

Homer
Griechischi Mythologi